Svar á samráðsgátt

Ég er hundrað prósent sammála því að mikilvægt sé að efla sjálfbærninám, náttúrufræðikennslu og íslenskuhæfni barna á grunnskólaaldri. Það er vegna stöðu íslenskunnar hjá nánast flestum börnum á Íslandi, sem flest koma mér fyrir sjónir sem tvítyngd m.a. af því að þau lifa og hrærast í flóknu málumhverfi hnattvæddrar dægurmenningar. Það er einnig áhyggjuefni ef rökhugsun og skilningur á vistkerfum, náttúrufræði og sjálfbærni er ekki fyrir hendi hjá nemendum okkar því þá er líklegra að það fari illa fyrir okkur á Íslandi, mannkyninu og vistkerfunum á Jörðinni sem væri m.a. afleiðing af því að við berum ekki skynbragð á mikilvægi auðlinda Jarðar sem ásókn er í og á mikilvægi ósnortinna víðerna landsins sem eru verðmæti í sjálfu sér.

Að setja markmið um aukinn árangur í skólastarfi fyrst og fremst í samhengi við PISA-kannanir og fjölda kennslustunda, mínútur til eða frá, lýsir að mínu mati hinsvegar alltof þröngu sjónarhorni á hvað við erum að fást við í skólum landsins en einnig kerfi og könnun sem er aftengd skólastarfi á Íslandi. PISA könnunin líkt og margar aðrar samræmdar kannanir eru mjög umdeildur mælikvarði á gæði skólastarfs og árangur nemenda og eru alls ekki upphaf og endirinn í þeim efnum. Ef til vill skortir okkur í skólunum tengingu við þessa blessuðu könnun til að okkur fari að ganga vel í henni?

Árangur okkar í PISA segir engu að síður langt í frá fyllilega til um það hvort að börn á Íslandi séu alfarið á réttri leið námslega eða séu hæfar manneskjur með bjarta framtíð. Við í skólunum erum flest að horfa til þess að efla marga aðra þætti sem ná frá almennri velferð nemandans og einstaklingsbundnum þörfum hans, stöðu í námi og áhugamálum til markmiða um árangur í fjölmörgum greinum. Að hafa allt njörfað niður í greinar og mínútur setur möguleikum okkar miklar skorður. Við ættum frekar að fá fleiri yfirlýst tækifæri til að vinna heildrænna að kennslunni saman og gleyma örlítið kappinu við klukkuna.

Það að efla nám í náttúrufræði og íslenskuhæfni nemenda, hugtakaskilning og málþroska er vissulega mjög brýnt og tímabært verkefni ásamt því að efla allt skólastarf. Jú greinarnar þurfa tíma á stundaskrá en inntak kennslunnar meðal annars, námsefnið og kennsluaðferðirnar, aðstæður í skólunum, viðhorf allra í skólasamfélaginu og aðgengi að og nýting tækni og endurmenntun, hafa áhrif á hvernig til tekst. Meira að segja hvernig við eigum í samskiptum innan, utan og við skólafólkið hefur áhrif. Virðingin og samstöðu með skólunum má ekki gleyma ef árangur á að nást og jöfnuð í aðgengi að tækifærum og aðstöðu milli sveitarfélaga myndi ábyggilega hjálpa upp á árangur okkar.

Á unglingastigi er oftar en ekki boðið upp á nám í list- og verkgreinum í valtímum nemenda og þess vegna er hægt að staðhæfa að ef valið er skert eykst hætta á að list- og verkgreinar skerðist. Að takmarka val nemenda eða nám nemenda í list- og verkgreinum enn frekar en nú er væri galin ákvörðun þegar við viljum byggja samfélagið okkar upp á fjölbreyttan hátt. Skapandi hugsun og verkþekking er mikilvægur grunnur sem nýtist í örum greinum er jafnframt grunnur að frekara listnámi nemenda og þar með margvíslegri menningarstarfsemi og nýsköpun. Jafnvel enn verra er að með því að skerða hlut valgreina á unglingastigi tökum við frá nemendum nokkuð afskaplega dýrmætt, nefnilega möguleika þeirra á sjálfræði í skóladeginum, nemendalýðræði og að tekið sé tillit til einstaklingsbundinna þarfa nemandans og áhuga hans. Nemendur á unglingastigi eru á þeim stað í lífinu að þurfa sjálfir að fara að taka stærri ákvarðanir um hvert þau vilja stefna í námi. Og það er margt bogið við að skerða valfrelsi þeirra og þjálfun í að velja, rétt fyrir þau tímamót. Með valtímum ætlum við í skólunum að efla ábyrgð nemenda á námi, valdefla þau, auka eignarhald þeirra á námsleiðum sem þau velja sér og auka nemendalýðræði í skólunum okkar skv. aðalnámskrá. Þessari lausn verður því að mótmæla sem þeirri sem tillögu sem myndi bera árangurinn sem við viljum ná.

Að bæta nám og kennslu og ná auknum árangri er samvinnuverkefni allra sem að því koma og víðtækt verkefni eins og komið hefur fram. Leiðir sem duga eru leiðir sem hafa það að markmiði efla íslenskuhæfnina, rökhugsun, sjálfbærninám, virðingu og skilning á náttúrunni en skerða ekki um leið mikilvæg gildi okkar eða aðra fyrirætlan: Að stuðla að fjölbreytileika, mikilvægi allra greina eða sjálfræði unglinganna okkar. Leiðir sem þess utan gera ráð fyrir samvinnu fagfólksins en varpa ekki alfarið ábyrgðinni á einstaka faggreinakennara, íslensku- og náttúrufræðikennarana innan einstakra skóla í þessu tilfelli eða teflir öðrum mikilvægum hagsmunum og gildum í tvísýnu.